               ЕВРОПЕЙСКА КОМИСИЯ
            Брюксел,13.5.2020
            COM(2020) 194 final
            2020/0078(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на уведомяването за доброволно участие в Схемата за компенсиране и намаляване на въглеродните емисии в международното въздухоплаване (CORSIA) от 1 януари 2021 г. и за избрания вариант за изчисляване на изискванията за компенсиране на операторите на въздухоплавателни средства през периода 2021—2023 г.

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за определяне на позицията, която трябва да се заеме от името на Съюза в рамките на Международната организация за гражданско въздухоплаване (ИКАО) по отношение на доброволното участие в Схемата за компенсиране и намаляване на емисиите на въглероден диоксид в международното въздухоплаване (CORSIA) от 1 януари 2021 г., както и относно избрания вариант за изчисляване на изискванията за компенсиране на операторите на въздухоплавателни средства през периода 2021—2023 г.

               2.Контекст на предложението

               2.1.Чикагската конвенция и Парижкото споразумение

               Чикагската конвенция (наричана по-долу „Конвенцията“) има за цел да регламентира международния въздушен транспорт. Тя влезе в сила на 4 април 1947 г. и с нея беше създадена Международната организация за гражданско въздухоплаване.

               Парижкото споразумение беше прието на Конференцията на страните по Рамковата конвенция на ООН по изменение на климата през декември 2015 г., чиято цел е да се ограничи повишаването на температурата в световен мащаб значително под 2°C в сравнение с нивата от прединдустриалния период и да се продължат усилията за ограничаване на повишаването на температурата до 1,5°C. Всички сектори на икономиката следва да допринесат за постигането на тези намаления на емисиите, включително международното въздухоплаване.

               Всички държави — членки на ЕС, са страни и по двете споразумения. ЕС и неговите държави членки са страни по Парижкото споразумение и съвместно са поели ангажимент да намалят своите емисии на парникови газове.

               2.2.Международна организация за гражданско въздухоплаване

               Международната организация за гражданско въздухоплаване (ИКАО) е специализирана агенция на Организацията на обединените нации. Целите и задачите на организацията са да развива принципите и техниките на международното въздухоплаване и да насърчава планирането и развитието на международния въздушен транспорт. ЕС е ad hoc наблюдател в много от органите на ИКАО (Събранието и други технически органи).

               2.3.Схемата за компенсиране и намаляване на емисиите на въглероден диоксид в международното въздухоплаване (CORSIA)

               Международните стандарти и препоръчителни практики (СПП), Опазване на околната среда — Схема за компенсиране и намаляване на емисиите на въглероден диоксид в международното въздухоплаване (CORSIA) — бяха приети като приложение 16, том IV към Чикагската конвенция от Съвета на ИКАО на 214-ото му заседание на 27 юни 2018 г.

               Изискванията за мониторинг, докладване и проверка (МДП), свързани с емисиите на въглероден диоксид (CO2) от международни полети съгласно приложение 16, том IV, се прилагат от 1 януари 2019 г. Изискванията за компенсиране на емисиите на CO2 съгласно приложение 16, том IV ще се прилагат от 1 януари 2021 г.

               В глава 3, параграфи 3.1.3 и 3.2.1 и допълнение 1 („Административни процедури“) към приложение 16, том IV от държавите се изисква да уведомят ИКАО до 30 юни 2020 г.

               •
                     за тяхното решение за доброволно участие или за прекратяване на доброволното участие, считано от 1 януари 2021 г.
                  1
               ;

               •
                     за това кой вариант са избрали за изчисляване на изискванията за компенсиране на операторите на въздухоплавателни средства през периода 2021—2023 г.

               2.4.Схема на ЕС за търговия с емисии

               Секторът на въздухоплаването е включен в схемата на ЕС за търговия с емисии (СТЕ на ЕС) от 2012 г. насам
                  2
               . СТЕ на ЕС обхващаше емисиите от полети, които кацат и излитат от Европейското икономическо пространство (ЕИП), включително от и до трети държави. Въпреки това, за да се даде тласък в рамките на международната организация за гражданско въздухоплаване и да се улесни напредъкът към глобален подход за справяне с емисиите от международното въздухоплаване, Съюзът прие временни дерогации за ограничаване на географския обхват, така че да се обхванат само полетите в рамките на ЕИП, като по този начин се изключат полетите извън ЕИП в очакване на международните развития
                  3
               .

               Последното преразглеждане на Директива 2003/87/ЕО през 2017 г. отразява разбирането, формулирано в член 28б, че CORSIA ще бъде взета предвид чрез изменение на схемата, уреждаща СТЕ на ЕС, при условие че се извърши оценка на ключовите характеристики на CORSIA, включително по отношение на участието, и че това следва да бъде постигнато по начин, който е в съответствие с целта на ЕС в областта на климата за 2030 г. (в съответствие с принципа за неотстъпление съгласно Парижкото споразумение
                  4
               ).

               3.Позиция, която трябва да се заеме от името на Съюза

               3.1. Контекст

               Съюзът е силен поддръжник на глобалната, основана на пазара мярка на ИКАО за емисиите от международното въздухоплаване, CORSIA, която допринася за справяне с изменението на климата. Подкрепата на Съюза е доказана, наред с другото, от Европейския парламент и Съвета, които измениха СТЕ на ЕС три пъти, за да се улесни напредъкът в рамките на ИКАО.

               Въпреки че първоначалната цел на CORSIA е ограничена до компенсиране на нарастването на емисиите от 2020 г., е важно да се подкрепи първоначалният напредък и да се допринесе за адекватно участие в интерес на постигането на нейната цел.

               С Решение (ЕС) 2016/915 на Съвета
                  5
                се определя позицията на Съюза по отношение на международния инструмент, който трябва да бъде изготвен в рамките на органите на ИКАО и който има за цел да доведе до прилагането от 2020 г. на единна глобална пазарна мярка за емисиите от международното въздухоплаване.

               Целта на Регламент (ЕС) № 2017/2392
                  6
                е по-специално „подготовка за изпълнението на глобална, основана на пазара мярка от 2021 година“. Както беше посочено в Регламента: „за да започне тя [мярката] да функционира, ще бъде необходимо членуващите в ИКАО държави да предприемат вътрешни мерки“.

               В член 28б от Директива 2003/87/ЕО (Директивата за СТЕ)
                  7
                е установено, че „[в] срок от 12 месеца от приемането на съответните инструменти от ИКАО и преди въвеждането в действие на глобалната, основана на пазара мярка, Комисията представя доклад на Европейския парламент и на Съвета, в който разглежда по какъв начин тези инструменти могат да бъдат въведени в правото на Съюза чрез преразглеждане на настоящата директива. Когато е целесъобразно, в този доклад Комисията разглежда и правилата, приложими за полетите в рамките на ЕИП. В доклада се анализират също така амбицията и цялостната екологосъобразност на глобалната, основана на пазара мярка, включително нейната обща амбиция по отношение на целите по Парижкото споразумение, равнището на участие, нейната изпълнимост, прозрачност, санкциите за нарушение, процедурите за участие на обществеността, качеството на компенсационните кредити, мониторинга, докладването и проверката на емисиите, регистрите, отчетността, както и правилата за използване на биогорива.“

               С Решение (ЕС) 2018/2027 на Съвета
                  8
                беше определена позицията, която трябва да се заеме от името на Съюза в рамките на ИКАО по отношение на първото издание на СПП относно CORSIA във връзка с различията, за които трябва да бъде уведомено. В съответствие с това решение държавите членки уведомиха за различия с ИКАО, като подчертаха различията между СТЕ на ЕС и CORSIA (тъй като те са съответно основани на маршрути и основани на държави схеми) и че прилагането от ЕС на CORSIA ще се осъществи чрез преразглеждане на СТЕ на ЕС съгласно договореното при последното ѝ преразглеждане от 2017 г.
                  9
                Целта беше да се запазят достиженията на правото на ЕС и бъдещото политическо пространство, както и равнището на амбиция на ЕС в областта на климата.

               На 4 март 2020 г. Комисията прие предложение за „Европейски законодателен акт за климата“
                  10
               , съгласно което Съюзът ще бъде обвързан с цел за неутралност по отношение на климата в Съюза до 2050 г. с намерението да се постигне дългосрочната цел по отношение на температурата, посочена в член 2 от Парижкото споразумение. Предложението се основава на заключението, че са нужни допълнителни действия и всеки сектор ще трябва да даде своя принос, тъй като се очаква сегашните политики да намалят емисиите на парникови газове само с 60 % до 2050 г., а остава да се направи още много до постигането на неутралност по отношение на климата.

               И накрая, Съюзът многократно е изразявал политически ангажимент за прилагане на CORSIA от началото на нейната пилотна фаза. При последния случай изявлението от името на ЕС и неговите държави членки на 40-ата сесия на Събранието на ИКАО през 2019 г. послужи, от една страна, да се посочи, че Съюзът ще запази своето политическо пространство и амбиция в областта на климата по отношение на прилагането на CORSIA чрез СТЕ на ЕС и, от друга страна, да се заяви, че Съюзът и неговите държави членки продължават „решително да подкрепят CORSIA“ и остават „изцяло ангажирани с прилагането ѝ от началото на пилотната фаза“. Съюзът непрекъснато припомня необходимостта от запазване на съответното законодателство на ЕС и амбицията в областта на климата, в съответствие със СТЕ на ЕС, съгласно последния ѝ преработен вариант, и отново повтори това при подаденото различие през 2018 г., както и в изявлението на ЕС, направено на 40-ата сесия на Събранието на ИКАО. Оттогава Европейският парламент призовава Комисията и държавите членки да гарантират законодателната автономия на ЕС при изпълнението на Директивата за СТЕ
                  11
               .

               3.2. Предложена позиция

               Преди крайния срок, определен със СПП на CORSIA на 30 юни 2020 г., е необходимо да се приеме позицията, която трябва да се заеме от името на Съюза, за да се даде възможност на държавите членки да представят необходимите уведомления.

               По първия въпрос — т.е. уведомяване за всяко решение за доброволно участие или за прекратяване на доброволното участие от 1 януари 2021 г., — като се има предвид политическият ангажимент, многократно поеман от Съюза и вече признат от ИКАО, очакваните ползи за околната среда и международния транспорт, свързани с CORSIA, и липсата на жизнеспособна алтернатива на световно равнище, се предлага държавите членки да уведомяват за доброволното си участие от началото на пилотната фаза на 1 януари 2021 г. Уведомяването ще зависи от различията, подадени през 2018 г., в съответствие с Решение (ЕС) 2018/2027 на Съвета, както и от евентуални бъдещи различия, и няма да засяга преразглеждането на СТЕ на ЕС, както беше договорено през 2017 г., и амбициите на ЕС в областта на климата, както и Директивата за енергията от възобновяеми източници
                  12
               .

               По втория въпрос — т.е. уведомяването за варианта, избран за изчисляване на изискванията за компенсиране на операторите на въздухоплавателни средства през периода 2021—2023 г. — се предлага да се избере вариантът, при който за изчислението се вземат предвид емисиите за всяка година от пилотната фаза — съответно емисиите от 2021, 2022 и 2023 г., а не вариантът, при който за всяка съответна година се вземат емисиите от 2020 г. При този подход се вземат предвид очакваните ползи в областта на околната среда и на международния транспорт, необходимостта от осигуряване на стимули за операторите за намаляване на тяхното въздействие върху околната среда и значението на ранните действия, като същевременно се вземат под внимание и размерът на свързаните с компенсирането потенциални разходи за европейските оператори и всяко въздействие върху тяхната международна конкурентоспособност.  Действително, в сравнение с варианта 2020 г. да се избере за базова година, посочването на 2021, 2022 и 2023 г. като базови следва да доведе до по-голяма екологична ефективност. Това се дължи на факта, че емисиите от международното въздухоплаване се очаква да бъдат по-високи през 2021, 2022 и 2023 г., отколкото през 2020 г., не на последно място поради значителното въздействие на пандемията от COVID-19 върху въздушното движение и емисиите.

               В този контекст е необходимо да се гарантира, че настоящите и възможните бъдещи различия между правото на Съюза и CORSIA са надлежно взети предвид. Следователно в посоченото по-горе уведомление следва да се включва посочване на различието, за което има уведомление въз основа на Решение (ЕС) 2018/2027 на Съвета. Тъй като това различие, доколкото все още е от значение, се отнася само до предоставянето на компетентност на държавите по отношение на различните оператори, поради някои различия в концепцията между CORSIA и СТЕ на ЕС, в горепосоченото уведомление следва също така да се запази възможността за уведомяване за допълнителни различия.

               4.Съгласуваност с други политики на Съюза

               Предлаганото решение е съгласувано с други политики на Съюза, по-специално тези в областта на енергетиката, околната среда и транспорта, и ги допълва. В него се припомня връзката между участието в CORSIA и преразглеждането на Директивата за СТЕ на ЕС от Европейския парламент и Съвета, както е посочено в Регламент 2017/2392. Комисията обаче все още не е представила доклада, предвиден в член 28б от Директивата за СТЕ, и, в по-общ план, бъдещото решение на законодателя в тази област все още не е известно. Следователно това уведомление трябва да се разглежда като междинна стъпка, като се имат предвид глава 3, параграфи 3.1.3 и 3.2.1 и допълнение 1 към приложение 16, том IV към Чикагската конвенция.

               За да се гарантира, че тази междинна стъпка не засяга бъдещи решения относно политиката на съзаконодателите, уведомлението трябва да включва позоваване на различието, за което вече има уведомление в съответствие с Решение (ЕС) 2018/2027 на Съвета, и възможността за уведомяване за други допълнителни различия, както е посочено по-горе.

               5.Правно основание

               5.1.Процедурно правно основание

               5.1.1.Принципи

               В член 218, параграф 9 от Договора за функционирането на Европейския съюз (ДФЕС) са предвидени решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага, без значение дали Съюзът е член на органа или страна по споразумението
                  13
               .

               5.1.2.Прилагане в конкретния случай

               Съгласно глава 3, параграфи 3.1.3 и допълнение 1 („Административни процедури“) към приложение 16, том IV към Конвенцията, държавите са длъжни да уведомят ИКАО до 30 юни 2020 г. за тяхното решение за доброволно участие или за прекратяване на доброволното участие, считано от 1 януари 2021 г., и за това кой вариант са избрали, в съответствие с параграф 3.2.1 от приложение 16, том IV, за изчисляване на изискванията за компенсиране на операторите на въздухоплавателни средства през периода 2021—2023 г.

               От тези разпоредби следва, че определени правни действия на CORSIA, приети с решение на Съвета на ИКАО — орган, създаден по силата на споразумение, зависят от подаването на съответните уведомления до ИКАО и от условията на тези уведомления. Поради това приемането на позиция на Съюза по отношение на тези уведомления попада в обхвата на член 218, параграф 9 от ДФЕС.

               5.2.Материалноправно основание

               В съответствие с член 192, параграф 1 и член 191 от ДФЕС Европейският съюз допринася за постигането, наред с другото, на следните цели: опазване, защита и подобряване на качеството на околната среда; насърчаване, на международно равнище, на мерки за справяне с регионални или световни проблеми на околната среда, и по-специално борбата с изменението на климата.

               5.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               5.2.2.Прилагане в конкретния случай

               Основната цел и съдържание на предвидения акт са свързани с политиката в областта на климата в контекста на международното въздухоплаване.

               Поради това материалноправното основание на предложеното решение е член 192, параграф 1 от ДФЕС.

               5.3.Заключение

               Правното основание на предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

               2020/0078 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на уведомяването за доброволно участие в Схемата за компенсиране и намаляване на въглеродните емисии в международното въздухоплаване (CORSIA) от 1 януари 2021 г. и за избрания вариант за изчисляване на изискванията за компенсиране на операторите на въздухоплавателни средства през периода 2021—2023 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Чикагската конвенция за международно гражданско въздухоплаване (наричана по-долу „Конвенцията“), която има за цел да регламентира международния въздушен транспорт, влезе в сила на 4 април 1947 г. С нея беше създадена Международната организация за гражданско въздухоплаване (ИКАО).

               (2)Всички държави — членки на Съюза, са договарящи страни по конвенцията и членове на ИКАО, докато Съюзът има статут на наблюдател в определени органи на ИКАО.

               (3)На 21-ата Конференция на страните по Рамковата конвенция на ООН по изменение на климата през декември 2015 г. беше прието Парижкото споразумение, чиято цел е да се ограничи повишаването на температурата в световен мащаб значително под 2°C в сравнение с нивата от прединдустриалния период и да се продължат усилията за ограничаване на повишаването на температурата до 1,5°C. Всички икономически сектори, в това число и международното въздухоплаване, трябва да дадат своя принос за постигането на ограничаването на емисиите.

               (4)През 2016 г. на 39-ото събрание на ИКАО през 2016 г. с Резолюция A39-3 беше взето решение за разработване на глобален, основан на пазара механизъм за ограничаване на емисиите на парникови газове от международното въздухоплаване на нивата им от 2020 г. Позицията на Съюза по отношение на разработването и приемането на този механизъм и различните му подробни части беше установена с Решение (ЕС) 2016/915 на Съвета
                  14
               .

               (5)На 27 юни 2018 г., на десетото заседание на неговата 214-а сесия, Съветът на ИКАО прие първото издание на том IV на приложение 16 към Конвенцията: Международни стандарти и препоръчителни практики за опазване на околната среда — Схема за компенсиране и намаляване на емисиите на въглероден диоксид в международното въздухоплаване („CORSIA“).

               (6)През 2017 г. Директива 2003/87/ЕО
                  15
                беше преразгледана от Европейския парламент и от Съвета чрез Регламент (ЕС) № 2017/2392
                  16
               , по-специално с цел да се подготви прилагането на глобална, основана на пазара мярка от 2021 г., да се предвидят изисквания на правото на Съюза за мониторинга, докладването и проверката на емисиите за целите на CORSIA, както и да се определят разпоредби за докладване и преразглеждане по отношение на CORSIA.

               (7)Правилата, които се съдържат в CORSIA, могат да станат задължителни в съответствие със и в границите, определени в Конвенцията. Те също така могат да станат задължителни за Съюза и неговите държави членки съгласно действащите международни споразумения в областта на въздушния транспорт.

               (8)За да може ИКАО изцяло да вземе под внимание настоящото правно положение на равнището на Съюза, държавите членки са уведомили за различията в съответствие с Решение (ЕС) 2018/2027 на Съвета
                  17
               . Съгласно тези уведомления Директива 2003/87/ЕО, в настоящия си вид, се прилага независимо от гражданството на оператора на въздухоплавателното средство и по принцип обхваща полети, които заминават от или пристигат на летище, разположено на територията на държава членка, за която се прилага Договорът. Директива 2003/87/ЕО се прилага без разграничение за полетите в рамките на и между държавите членки и/или държавите от ЕИП. Тези принципи се прилагат както за изискванията за мониторинг, докладване и проверка (МДП), така и за изискванията за компенсиране.

               (9)Като се имат предвид тези различия, в законодателството на Съюза бяха включени изискванията за МДП, определени в CORSIA и приложими от 1 януари 2019 г.
                  18
                Съгласно това законодателство данните за емисиите ще бъдат събирани и предавани на секретариата на ИКАО по отношение на емисиите през пилотната фаза.

               (10)Съгласно глава 3, параграфи 3.1.3 и допълнение 1 („Административни процедури“) към приложение 16, том IV към Конвенцията, държавите са длъжни да уведомят ИКАО до 30 юни 2020 г. за тяхното решение за доброволно участие или за прекратяване на доброволното участие, считано от 1 януари 2021 г., и за това кой вариант са избрали, в съответствие с параграф 3.2.1 от приложение 16, том IV, за изчисляване на изискванията за компенсиране на операторите на въздухоплавателни средства през периода 2021—2023 г.

               (11)От тези разпоредби следва, че определени правни действия на CORSIA, приети с решение на Съвета на ИКАО — орган, създаден по силата на споразумение, зависят от подаването на съответните уведомления до ИКАО и от условията на тези уведомления. Поради това приемането на позиция на Съюза по отношение на тези уведомления попада в обхвата на член 218, параграф 9 от ДФЕС.

               (12)Във връзка с това е целесъобразно да се определи позицията, която трябва да се заеме от името на Съюза, като се има предвид горепосоченото изискване за уведомяване, по-специално поради факта, че доброволното участие в CORSIA и изборът на варианта съгласно параграф 3.2.1 от приложение 16, том IV към Конвенцията може да окажат съществено влияние върху правата и задълженията в област, обхваната от правото на Съюза, и по-специално от Директива 2003/87/ЕО на Европейския парламент и на Съвета и Директива (ЕС) 2018/2001 на Европейския парламент и на Съвета за насърчаване използването на енергия от възобновяеми източници
                  19
               .

               (13)Съюзът и неговите държави членки многократно са заявявали
                  20
               , че желаят да участват в CORSIA от 1 януари 2021 г.

               (14)Доброволното участие в CORSIA предполага също така, че трябва да се избере вариант, в съответствие с параграф 3.2.1 от приложение 16, том IV към Конвенцията, за изчисляване на изискванията за компенсиране на операторите на въздухоплавателни средства през периода 2021—2023 г. Във връзка с това е подходящо изчисленията да се основават на емисиите съответно през 2021, 2022 и 2023 г. Този вариант вероятно ще доведе до по-голяма полза за околната среда и международния транспорт в сравнение с другия наличен вариант, т.е. изчисленията да се основават на емисиите през 2020 г., тъй като емисиите от международното въздухоплаване се очаква да бъдат по-високи през 2021, 2022 и 2023 г., отколкото през 2020 г., като това съответно ще доведе до по-високи изисквания за компенсиране. Това би осигурило също и по-голяма приемственост, като се има предвид, че за годините от 2024 г. нататък, в точка 3.2.2 от приложение 16, том IV също се предвижда изчисление въз основа на съответната година.

               (15)Изборът на емисиите съответно за 2021, 2022 и 2023 г. за изчисляване на изискванията за компенсиране ще се прилага през периода 2021—2023 г. за всички оператори на въздухоплавателни средства, които са начислени за съответната държава членка.

               (16)Както беше посочено по-горе, системата, изложена  в Директива 2003/87/ЕО, понастоящем се различава по определени начини от CORSIA. В член 28б от Директива 2003/87/ЕО от Комисията се изисква да представи доклад до Европейския парламент и Съвета, в който се разглеждат начините, по които CORSIA трябва да бъде приложена в Съюза чрез преразглеждане на директивата, в съответствие с поетия от Съюза ангажимент за намаляване на емисиите на парникови газове в цялата икономика до 2030 г. с цел запазване на екологосъобразността и ефективността на действията на Съюза в областта на климата. За тази цел, в рамките на една година след приемането от ИКАО на съответните правни актове и преди те да влязат в действие, Комисията трябва да представи доклад до Европейския парламент и Съвета, в който тя оценява, наред с другото, амбицията и екологосъобразността на инструмента на ИКАО. Когато е целесъобразно, докладът трябва да се придружава от законодателно предложение. Комисията все още не е представила въпросния доклад.

               (17)В този контекст е необходимо да се гарантира, че настоящите и възможните бъдещи различия между правото на Съюза и CORSIA ще бъдат надлежно взети предвид, за да се запази системата на Съюза такава, каквато е необходима, включително свободата на действие на законодателя да взема решения относно бъдещата схема на Съюза, приложима за съответната област. Във връзка с това Европейският парламент призова Комисията и държавите членки
                  21
                да гарантират законодателната автономия на ЕС при прилагането на Директива 2003/87/ЕО.

               (18)Поради това в споменатото по-горе уведомление следва да се включва посочване на различието, за което има уведомление въз основа на Решение (ЕС) 2018/2027 на Съвета, което се отнася до въпросите, обхванати от доброволното участие. Тъй като това различие, доколкото все още е от значение, се отнася само до предоставянето на компетентност на държавите по отношение на различните оператори, в горепосоченото уведомление следва също така да се запази възможността за уведомяване за допълнителни различия.

               (19)Позицията на Съюза следва да бъде изразена от държавите — членки на Съюза, които са членове на ИКАО.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза с оглед на глава 3, параграфи 3.1.3 и 3.2.1 и допълнение 1 към приложение 16, том IV към Чикагската конвенция за международно гражданско въздухоплаване и относно уведомлението до Международната организация за гражданско въздухоплаване по отношение на

               - доброволното участие на държавите членки в Схемата за компенсиране и намаляване на емисиите на въглероден диоксид в международното въздухоплаване, считано от януари 2021 г., и

               - избрания вариант за изчисляване на изискванията за компенсиране на операторите на въздухоплавателни средства през периода 2021—2023 г.,

               е изложена в приложението към настоящото решение.

               Член 2

               Позицията, посочена в член 1, се изразява от държавите — членки на Съюза, които са членове на Международната организация за гражданско въздухоплаване.

               Член 3

               Адресати на настоящото решение са държавите членки.

               Съставено в Брюксел на […] година.

                  За Съвета

                  Председател

                     (1)

                        Параграф 3.1.3 се отнася за „включване на държавата в документа на ИКАО, озаглавен „Държави по CORSIA сред двойките държави по глава 3“. Параграфът съдържа бележка, в която се посочва, че въпросният документ съдържа записи на „държави, които доброволно са заявили желание да участват по време на периодите на спазване на изискванията от 1 януари 2021 г. до 31 декември 2026 г.“. Следва също да се отбележи, че в допълнение 1 от държавите се изисква да уведомяват ИКАО за всяко решение за прекратяване на доброволното участие до 30 юни всяка година, предшестваща годината на прекратяване на доброволното участие.

                     (2)

                        Директива 2008/101/ЕО на Европейския парламент и на Съвета от 19 ноември 2008 г. за изменение на Директива 2003/87/ЕО с цел включване на авиационните дейности в схемата за търговия с квоти за емисии на парникови газове в рамките на Общността, ОВ L 8, 13.1.2009 г., стр. 3.

                     (3)

                        В случай че до декември 2023 г. Европейският парламент и Съветът не приемат изменение на Директивата за СТЕ на ЕС, след това СТЕ на ЕС за въздухоплаването ще се върне автоматично към първоначалния си обхват, а именно да обхваща всички полети, заминаващи от летища в държавите — членки на ЕС, и от всички държави от Европейската асоциация за свободна търговия (ЕАСТ) и пристигащи на други летища в държави от ЕС/ЕАСТ или на трети държави, и пристигащите полети, ако не са освободени чрез делегирано законодателство, на летища в ЕС/ЕАСТ от трети държави.

                     (4)

                        Член 3 от Парижкото споразумение.

                     (5)

                        Решение (ЕС) 2016/915 на Съвета от 30 май 2016 г. относно позицията, която трябва да се заеме от името на Европейския съюз по отношение на международния инструмент, който трябва да бъде изготвен в рамките на органите на ИКАО и който е предназначен да доведе до въвеждането на единна глобална, основана на пазара мярка за емисиите от международното въздухоплаване, считано от 2020 г., ОВ L 153, 10.6.2016 г., стр. 32.

                     (6)

                        Регламент (ЕС) 2017/2392 на Европейския парламент и на Съвета от 13 декември 2017 г. за изменение на Директива 2003/87/ЕО с цел запазване на сегашните ограничения на обхвата за авиационните дейности и подготовка за изпълнението на глобална, основана на пазара мярка от 2021 година, ОВ L 350, 29.12.2017 г., стр. 7.

                     (7)

                        Директива 2003/87/ЕО на Европейския Парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета, (ОВ L 275, 25.10.2003 г., стр. 32).

                     (8)

                        Решение (ЕС) 2018/2027 на Съвета от 29 ноември 2018 г. относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на първото издание на Международни стандарти и препоръчителни практики за опазването на околната среда — Схема за компенсиране и намаляване на въглеродните емисии в международното въздухоплаване (CORSIA), OB L 325, 20.12.2018 г., стр. 25.

                     (9)

                        Регламент (ЕС) 2017/2392 на Европейския парламент и на Съвета от 13 декември 2017 г. за изменение на Директива 2003/87/ЕО с цел запазване на сегашните ограничения на обхвата за авиационните дейности и подготовка за изпълнението на глобална, основана на пазара мярка от 2021 година, OB L 350, 29.12.2017 г., стр. 7.

                     (10)

                        Предложение на Комисията за Регламент на Европейския парламент и на Съвета за установяване на рамката за постигане на неутралност по отношение на климата и за изменение на Регламент (ЕС) 2018/1999 (Европейски законодателен акт за климата) от 4.3.2020 г., COM(2020) 80.

                     (11)

                        Резолюция на Европейския парламент от 28 ноември 2019 г. на Конференцията на ООН по изменението на климата през 2019 г. в Мадрид, Испания (COP 25), P9_TA(2019)0079.

                     (12)

                        Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници, OB L 328, 21.12.2018 г., стр. 82.

                     (13)

                        Решение на Съда от 7 октомври 2014 г., Германия/Съвет, C-399/12, EU:C:2014:2258, т. 64.

                     (14)

                        Решение (ЕС) 2016/915 на Съвета от 2016 г. относно позицията, която трябва да се заеме от името на Европейския съюз по отношение на международния инструмент, който трябва да бъде изготвен в рамките на органите на ИКАО и който е предназначен да доведе до въвеждането на единна глобална основана на пазара мярка за емисиите от международното въздухоплаване, считано от 2020 г. (ОВ L 153, 10.6.2016 г., стр. 32).

                     (15)

                        Директива 2003/87/ЕО на Европейския Парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета, (ОВ L 275, 25.10.2003 г., стр. 32).

                     (16)

                        Регламент (ЕС) 2017/2392 на Европейския парламент и на Съвета от 13 декември 2017 г. за изменение на Директива 2003/87/ЕО с цел запазване на сегашните ограничения на обхвата за авиационните дейности и подготовка за изпълнението на глобална, основана на пазара мярка от 2021 година, ОВ L 350, 29.12.2017 г., стр. 7.

                     (17)

                        Решение (ЕС) 2018/2027 на Съвета от 29 ноември 2018 г. относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на първото издание на Международни стандарти и препоръчителни практики за опазването на околната среда — Схема за компенсиране и намаляване на въглеродните емисии в международното въздухоплаване (CORSIA) (ОВ L 325, 20.12.2018 г., стр. 25).

                     (18)

                        Регламент за изпълнение (ЕС) 2018/2066 на Комисията от 19 декември 2018 г. относно мониторинга и докладването на емисиите на парникови газове съгласно Директива 2003/87/ЕО на Европейския парламент и на Съвета и за изменение на Регламент (ЕС) № 601/2012 на Комисията (ОВ L 334, 31.12.2018 г., стр. 1), Регламент за изпълнение (ЕС) 2018/2067 на Комисията от 19 декември 2018 г. за проверка на данните и за акредитация на проверяващите органи съгласно Директива 2003/87/ЕО на Европейския парламент и на Съвета (OB L 334, 31.12.2018 г., стр. 94) и Делегиран регламент (ЕС) 2019/1603 на Комисията от 18 юли 2019 г. за допълване на Директива 2003/87/ЕО на Европейския парламент и на Съвета по отношение на мерките, приети от Международната организация за гражданско въздухоплаване, за мониторинг, докладване и проверка на емисии от въздухоплаването с цел прилагане на глобална, основана на пазара мярка (OB L 250, 30.9.2019 г., стр. 10).

                     (19)

                        Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници, OB L 328, 21.12.2018 г., стр. 82.

                     (20)

                        Например „Декларацията от Братислава“ (одобрена от Комитета на постоянните представители на правителствата на държавите членки (Корепер), ST 12029/16 (приложение I), ИКАО A39 — WP/414 (одобрено от Корепер, ST 12029/16 (приложение II), ИКАО A40 — WP/102 (одобрено от Съвета, ST 10227/1/19 (приложение З).

                     (21)

                        Резолюция на Европейския парламент от 28 ноември 2019 г. на Конференцията на ООН по изменението на климата през 2019 г. в Мадрид, Испания (COP 25), P9_TA(2019)0079.

    ---documentbreak---

               ЕВРОПЕЙСКА КОМИСИЯ
            Брюксел, 13.5.2020
            COM(2020) 194 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Международната организация за гражданско въздухоплаване по отношение на уведомяването за доброволно участие в Схемата за компенсиране и намаляване на въглеродните емисии в международното въздухоплаване (CORSIA) от 1 януари 2021 г. и за избрания вариант за изчисляване на изискванията за компенсиране на операторите на въздухоплавателни средства през периода 2021—2023 г.

               ПРИЛОЖЕНИЕ

               Най-късно на 30 юни 2020 г. всяка държава членка уведомява за следното:

               –Съгласно глава 2, параграф 3.1.3 и допълнение 1 към глава 3 от приложение 16, том IV към Чикагската конвенция [държавата членка] заявява своето доброволно участие в Схемата за компенсиране и намаляване на емисиите на въглероден диоксид в международното въздухоплаване (CORSIA) от 1 януари 2021 г.

               –За целите на изчисляване на изискванията за компенсиране на даден оператор на въздухоплавателни средства през периода 2021—2023 г., в съответствие с точка 3.2.1 и допълнение 1 към глава 3 на приложение 16, том IV към Конвенцията, избраният вариант е OE = емисиите на CO2 на даден оператор на въздухоплавателни средства, обхванати от параграф 3.1 през дадената година y.

               –Тези уведомления не засягат различията, за които [държавата членка] е уведомила [*], както и допълнителни различия, за които може да бъде подадено уведомление на по-късна дата.

               * Отнася се за уведомлението, подадено в съответствие с Решение (ЕС) 2018/2027 на Съвета.


               ЕВРОПЕЙСКА КОМИСИЯ
            Брюксел, 15.5.2020
            COM(2020) 196 final
            2020/0080(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Световната митническа организация (СМО) във връзка с приемането на обяснителни бележки, мнения за класиране или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията за Хармонизираната система

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до рамково решение за установяване на позицията, която трябва да се заеме от името на Съюза на заседанията в рамките на Световната митническа организация (СМО) относно подготовката и приемането на обяснителни бележки, мнения за класиране, други съвети относно тълкуването на Хармонизираната система и препоръки за осигуряване на унифицирано тълкуване и прилагане на Хармонизираната система съгласно Конвенцията за Хармонизираната система (Конвенцията за ХС).

               2.Контекст на предложението

               2.1.Международна конвенция по Хармонизираната система за описание и кодиране на стоките

               Международната конвенция по Хармонизираната система за описание и кодиране на стоките (наричана по-нататък „Конвенцията за ХС“) има за цел улесняване на международната търговия и събирането, сравняването и анализирането на статистически данни, по-специално такива за международната търговия. Като приложение към Конвенцията е установена номенклатурата на Хармонизираната система (ХС), която представлява международна хармонизирана система, осигуряваща възможност на участващите държави да класират търгуваните стоки по общ начин за митнически цели. По-конкретно, номенклатурата на ХС включва описанието на стоките, представени като позиции и подпозиции, и съответстващите им числови кодове, съставени въз основа на 6-цифрова кодова система. Номенклатурата на ХС се преразглежда веднъж на всеки пет години
                  1
               . Повече от 190 администрации по целия свят я прилагат; вследствие на това над 98 % от всички стоки, търгувани в света, се класират в съответствие с нея.

               Конвенцията за ХС влезе в сила на 1 януари 1988 г.

               Европейският съюз и всички държави членки са страни по споразумението
                  2
               .

               2.2.Световната митническа организация (СМО)

               Световната митническа организация (СМО), създадена през 1952 г. като Съвет за митническо сътрудничество, е независима междуправителствена организация, чиято задача е повишаване на ефективността и ефикасността на митническите администрации. В нея са представени 183 митнически администрации от целия свят. Управителният орган на СМО е Съветът. Всеки член на Съвета има един глас. Решенията на Съвета се вземат с мнозинство от две трети от присъстващите и имащи право на глас членове. Съюзът упражнява права и задължения, характерни за временното членство в СМО, в очакване на влизането в сила на изменението на Конвенцията, с което ще се създаде Съвет за митническо сътрудничество.

               Комитетът по Хармонизираната система (КХС) е технически комитет, който отговаря за подготвителната работа по Конвенцията за ХС. Главните задачи на Комитета по ХС са следните:

               ·да изготвя обяснителни бележки, мнения за класиране или други съвети относно тълкуването на Хармонизираната система и да упражнява такива други правомощия и функции във връзка с Хармонизираната система, които Съветът на СМО или договарящите страни могат да сметнат за необходими. Той може да създава подготвителни органи като подкомитети или работни групи.

               ·да изготвя препоръки за осигуряване на унифицирано тълкуване и прилагане на правните текстове на ХС, в т.ч. като урежда спорове по класирането между договарящите страни, улеснявайки по този начин търговията;

               ·да предлага изменения и актуализация на ХС, за да бъдат отразявани техническото развитие и промените в структурата на търговията, както и други нужди на ползвателите на ХС;

               ·да насърчава широкото прилагане на ХС и да разглежда общи и политически въпроси, свързани с нея.

               Съюзът и неговите държави членки заедно имат само един глас в Комитета по ХС. Решенията на КХС по въпроси от обхвата на настоящото рамково решение се вземат с обикновено мнозинство.

               Съгласно член 8, параграф 2 от Конвенцията за ХС обяснителните бележки, мненията за класиране, други съвети за тълкуването на Хармонизираната система и препоръките за осигуряване на унифицирано тълкуване и прилагане на Хармонизираната система, изготвени по време на сесия на Комитета по Хармонизираната система, се считат за одобрени от Съвета на СМО, ако до края на втория месец, следващ месеца, през който е закрита сесията, на която те са били приети, нито една договаряща страна по Конвенцията за ХС не е уведомила генералния секретар на СМО, че иска въпросът да бъде поставен пред Съвета на СМО.

               В съответствие с член 8, параграф 3 от Конвенцията за ХС, когато даден въпрос е поставен пред Съвета в съответствие с разпоредбите на параграф 2 от същия член, Съветът одобрява тези обяснителни бележки, мнения за класиране, други съвети или препоръки, освен ако някой член на Съвета, който е договаряща страна по тази конвенция, не изиска те да бъдат отнесени изцяло или отчасти пред Комитета за преразглеждане.

               2.3.Предвидените актове

               В съответствие с член 6, параграф 2 от Конвенцията за ХС КХС обикновено заседава два пъти годишно. На практика заседанията на КХС се провеждат през март и септември.

               Предложеното рамково решение се отнася до следните актове, които се разглеждат и приемат временно от Комитета по ХС и подлежат на одобрение от Съвета на СМО чрез „процедура на мълчаливо съгласие“:

               а)обяснителни бележки, които поясняват тълкуването на забележките, позициите и подпозициите от номенклатурата на ХС;

               б)мнения за класиране, които отразяват решенията, взети от Комитета по ХС по отношение на класирането на конкретни продукти;

               в)други съвети и препоръки относно класирането на стоките в номенклатурата на ХС, като например решения за класиране или други насоки, приети от КХС.

               В съответствие с член 34, параграф 7, буква а), подточка iii) от Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза
                  3
                митническите органи на държавите членки отменят своите решения ОТИ, когато те вече не са съвместими с тълкуването на номенклатурата на ХС в резултат от решения за класиране, мнения за класиране или изменения на обяснителните бележки към номенклатурата на ХС, считано от датата на публикуването на съобщението на Комисията в серия „С“ на Официален вестник на Европейския съюз.

               3.Позиция, която трябва да се заеме от името на Съюза

               3.1. Практически ограничения при изготвянето и приемането на позициите на ЕС

               На всяко от двете си годишни заседания КХС разглежда значителен на брой и сложни по естество технически въпроси. В таблица 1 е показан броят на взетите от КХС решения, по вид решение, за последните три години.

               Таблица 1 Решения на Комитета по ХС по видове

                        Заседание

                        КХС/59

                        КХС/60

                        КХС/61

                        КХС/62

                        КХС/63
                           4

                        КХС/64

                        Дата
                           5

                        13—24.3.2017 г.

                        25.9—6.10.2017 г.

                        1—16.3.2018 г.

                        13—28.9.2018 г.

                        14—29.3.2019 г.

                        16—27.9.2019 г.

                        Изменения на ХС
                           6

                        13

                        9

                        9

                        29

                        44

                        2

                        Обяснителни бележки

                        10

                        21

                        7

                        14

                        16

                        8

                        Мнения за класиране

                        22

                        19

                        26

                        13

                        21

                        7

                        Решения за класиране

                        48

                        35

                        38

                        37

                        29

                        39

                        Междинен сбор

                        80

                        75

                        71

                        64

                        66

                        54

                        Общо

                        93

                        84

                        80

                        93

                        110

                        56

               Съюзът е един от основните участници в работата на КХС, тъй като представя голям брой предложения и теми (въпроси относно класирането или спорове с трети държави, предложения за изменения на обяснителните бележки към ХС), които редовно се включват в дневния ред на КХС.

               Досега се прилага гъвкав и прагматичен подход, за да се гарантира, че позициите на Съюза в СМО са оптимална подготвени, представени и ефективно защитени. Първо, експертите по класиране на Комисията систематично анализират въпросите, преразглеждат практиката на държавите членки по отношение на класирането и подготвят проектопозиции. След това тези проектопозиции се обсъждат с експерти от държавите членки в рамките на експертната група по митническите въпроси и при необходимост се адаптират с цел постигане на координирана позиция (преди предсесийната работна група на КХС). При необходимост се провеждат външни консултации (с европейски търговски сдружения или други заинтересовани страни) и/или координация на място.

               Ефективното участие на Съюза в КХС изисква активно и добро сътрудничество между институциите. Това важи с особена сила поради големия брой и сложното техническо естество на въпросите, които разглежда КХС. Освен това времето между момента, в който документите са налични, и действителното обсъждане по време на заседанията на КХС, е много кратко.

               Съгласно правилника за дейността на КХС (правило 10) предложените от членовете теми трябва да бъдат получени от секретариата най-малко осем седмици преди откриването на сесията. В противен случай те се вписват в допълнителен списък и КХС решава дали да ги включи в дневния ред. Това правило се спазва. Относно наличността на работните документи, подготвени от секретариата на СМО, същото процедурно правило гласи, че „по принцип всички основни работни документи трябва да бъдат изпратени на членовете на комитета най-малко 30 дни преди датата на откриване на сесията“ На практика това правило много често не се спазва въпреки многократните призиви на секретариата на СМО. Освен това дори то да бъде спазено за основните документи, които се предоставят в посочения по-горе срок, на по-късен етап могат да бъдат предоставени допълнителни документи. Тези нови документи може да съдържат важна допълнителна техническа информация, правно тълкуване или документ за изразяване на позиция, представен от договарящи страни или от други заинтересовани страни, като например международни организации, по тяхна собствена инициатива или по покана на секретариата на СМО.

               В таблица 2 е представена настоящата ситуация по отношение на наличието на работни документи за КХС за последните три години.

               Таблица 2 Наличност на работните документи

               КХС (2 заседания годишно)

                        Заседание

                        Дата
                           7

                        Въпроси за вземане на решения

                        Налични документи

                        > 30д/заседание

                        30д — 15д/заседание

                        < 15д/заседание

                        Брой

                        %

                        Брой

                        %

                        Брой

                        %

                        КХС/59

                        13—24.3.2017 г.

                        74

                        22

                        30

                        46

                        62

                        6

                        8

                        КХС/60

                        25.9—6.10.2017 г.

                        78

                        63

                        81

                        14

                        18

                        1

                        1

                        КХС/61

                        1—16.3.2018 г.

                        69

                        3

                        4

                        61

                        89

                        5

                        7

                        КХС/62

                        13—28.9.2018 г.

                        70

                        50

                        71

                        16

                        23

                        4

                        6

                        КХС/63

                        14—29.3.2019 г.

                        64

                        34

                        53

                        28

                        44

                        2

                        3

                        КХС/64

                        16—27.9.2019 г.

                        56

                        49

                        87

                        5

                        9

                        2

                        4

                        Общо

                        411

                        221

                        54

                        170

                        41

                        20

                        5

               Заседанията на КХС винаги се провеждат непосредствено след заседанията на предсесийната работна група (които продължават от 2 до 3 дни). Документите за заседанията на КХС обикновено са на разположение между 30 и 15 дни преди заседанието.

               3.2. Цел и съдържание на предложението

               Въпросните решения, подготвяни от КХС, са в състояние да окажат съществено въздействие върху съдържанието на правото на Съюза, по-специално Регламент (ЕИО) № 2658/87 на Съвета относно тарифната и статистическа номенклатура, Общата митническа тарифа, както и приложената към нея Комбинирана номенклатура (КН). Решенията за класиране, мненията за класиране или измененията на обяснителните бележки към номенклатурата на ХС се използват в подкрепа на класирането, уредено в регламентите за изпълнение на Комисията относно класирането на стоките в КН, както и в обяснителните бележки към КН и в решенията за класиране, издадени от митническите органи на държавите членки. От митническите органи на държавите членки се изисква да отменят своите решения за класиране, когато те вече не са съвместими с тълкуването на номенклатурата на ХС в резултат от такива решения за класиране, мнения за класиране или изменения на обяснителните бележки към ХС.

               Предвид броя на въпросите, за които КХС получава искане да вземе решение на всяко свое заседание, както и тяхното сложно техническо естество и ограниченото време за подготовка на позицията на Съюза поради кратките срокове, в които се получават работните документи, се счита, че е необходимо рамково решение на Съвета по член 218, параграф 9 от ДФЕС, в което да се определи позицията на Съюза въз основа на ръководни принципи и критерии за по-голямата част от въпросите, по отношение на които се очаква КХС да взема решения (т.е. обяснителните бележки, мненията за класиране и решенията за класиране, насоки или други съвети относно тълкуването на Хармонизираната система), тъй като приемането на отделни решения съгласно член 218, параграф 9 от ДФЕС не би позволило ефективното и своевременно функциониране в тази област на политиката.

               Поради това е целесъобразно позицията, която трябва да се заеме от името на Съюза в рамките на СМО въз основа на ръководни принципи и критерии, както и необходимите стъпки за уточняването на позицията на Съюза за всяко заседание да се определят с решение на Съвета, прието съгласно член 218, параграф 9 от ДФЕС въз основа на предложение на Комисията.

               За тази цел с предложението се установява рамка, в която се изброяват принципите и критериите, въз основа на които се определя позицията на Съюза. Тези принципи и критерии са съобразени с установената митническа политика и съдебната практика на Съда на Европейския съюз за класиране на стоките при внос според обективните им характеристики и свойства.

               Позициите, които трябва да се заемат от името на Съюза, следва да зачитат принципите на опростяване и улесняване на митническото класиране, на съгласуваност с общите правила за тълкуване на ХС в интерес на правната сигурност и на насърчаване на най-добрите практики, установени в това отношение от страна на Съюза.

               Ръководни принципи при определянето на такива позиции следва да бъдат общите критерии, определени в Конвенцията за ХС (общите правила за тълкуване на ХС), и обективните характеристики и свойства на стоките. Когато е приложимо, следва да се вземат предвид и специфичните критерии, произтичащи от съдебната практика на Съда на Европейския съюз във връзка с класирането на стоки, както и всички насоки, свързани с митническото класиране, изготвени от СМО (номенклатурата на ХС и нейното тълкуване, залегнали в обяснителните бележки към ХС, мненията за класиране и решенията за класиране, приети от КХС) или от Съюза (Комбинираната номенклатура и нейното тълкуване, залегнали в обяснителните бележки към КН, регламентите за класиране или решенията за класиране, приети от Съвета или Комисията, или заключенията на отдела по тарифна и статистическа номенклатура към Комитета по Митническия кодекс).

               Освен това в предложението за рамково решение се предвижда, че:

               - Комисията уведомява достатъчно рано Съвета (или неговите подготвителни органи) за всяко заседание на съответния орган на СМО, на което е възможно да бъде взето решение, попадащо в обхвата на рамковото решение;

               - в срок от 5 работни дни от датата, на която Комисията е информирала Съвета или подготвителните му органи, Съветът може да изрази несъгласието си с позицията, предложена за едно или повече от съответните отделни решения по ХС, които предстои да бъдат взети;

               - за да се защитят правата на Съюза и да се избегне вземането в рамките на СМО на решение по въпрос, по който Съветът не е в състояние да договори позиция преди изтичането на срока, предвиден в член 8, параграф 2 от Конвенцията за ХС, Комисията може да поиска от името на Съюза въпросът да бъде отнесен до Съвета на СМО и до КХС за преразглеждане;

               - в случаите, когато позицията на Съюза по даден въпрос се различава съществено от приетото от КХС решение, Комисията представя на Съвета оценката си за това дали въпросното решение на КХС може да бъде прието или въпросът следва да бъде отнесен до Съвета на СМО и до КХС за преразглеждане преди изтичането на срока, предвиден в член 8, параграф 2 от Конвенцията за ХС. Съветът може да изрази несъгласието си с предложената позиция за едно или повече от отделните решения по ХС.

               В съответствие с член 218, параграф 10 от ДФЕС Европейският парламент ще бъде незабавно и изчерпателно информиран.

               4.Правно основание

               4.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер според международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  8
               .

               Следователно член 218, параграф 9 от ДФЕС е процесуалноправното основание за предложеното решение за установяване на позицията, която трябва да се заеме от името на Съюза в рамките на СМО, по отношение на приемането на обяснителни бележки, мнения за класиране или други съвети за тълкуването на ХС по силата на Конвенцията за ХС.

               4.2.Прилагане в конкретния случай

               Комитетът по Хармонизираната система и Съветът на СМО са органи, създадени със споразумение, а именно Международната конвенция по Хармонизираната система за описание и кодиране на стоките.

               Актовете, които КХС има за задача да изготвя, представляват актове с правно действие. След като бъдат одобрени от Съвета на СМО, предвидените актове могат да окажат съществено въздействие върху съдържанието на законодателството на ЕС, по-конкретно: Приложение 1 към Регламент (EИО) № 2658/87 на Съвета относно тарифната и статистическа номенклатура и Общата митническа тарифа. Това е така, защото в член 34, параграф 7, буква а), подточка iii) от Митническия кодекс на Съюза
                  9
                се посочва, че „митническите органи отменят решенията ОТИ
                  10
                [ ...] , когато те вече не са съвместими с тълкуването [...], в резултат на ... решения относно класирането, мнения за класиране или изменения на обяснителни бележки към номенклатурата на Хармонизираната система за описание и кодиране на стоките, приети от Комитета по ХС; “. Освен това подобни решения, подготвени от КХС (решения за класиране, мнения за класиране или измененията на обяснителните бележки към номенклатурата на ХС), се използват в подкрепа на класирането, уредено в регламентите за изпълнение на Комисията относно класирането на стоки в КН, в обяснителните бележки към КН и в решенията за класиране, издадени от митническите органи на държавите членки. Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.3.Материалноправно основание

               4.3.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.3.2.Прилагане в конкретния случай

               Материалноправното основание на предложеното решение е член 31, член 43, параграф 2 и член 207, параграф 4, първа алинея от ДФЕС, тъй като основната цел и съдържанието на предвидения акт са свързани с тълкуването на тарифата и сключването на международно споразумение в областта на общата търговска политика, както и с прилагането на номенклатурата на ХС и на Комбинираната номенклатура на ЕС.

               4.4. Заключение

               Правното основание на предложеното решение следва да бъде член 31, член 43, параграф 2 и член 207, параграф 4, първа алинея от ДФЕС във връзка с член 218, параграф 9 от него.

               5.Отражение върху бюджета

               Предложението няма отражение върху бюджета на Европейския съюз.

               6.Публикуване на предвидения акт

               Да

               2020/0080 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Световната митническа организация (СМО) във връзка с приемането на обяснителни бележки, мнения за класиране или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията за Хармонизираната система

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 31, член 43, параграф 2 и член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)С Решение 87/369/ЕИО на Съвета
                  11
                Съюзът одобри Международната конвенция относно Хармонизираната система за описание и кодиране на стоките и протокола за изменение към нея
                  12
                (Конвенцията за ХС), с която се създава Комитетът по Хармонизираната система (КХС).

               (2)Съгласно член 7, параграф 1 от Конвенцията за ХС КХС отговаря, наред с другото, за подготовката на обяснителни бележки, мнения за класиране, други съвети относно тълкуването на Хармонизираната система и препоръки за осигуряване на унифицирано тълкуване и прилагане на Хармонизираната система.

               (3)Съгласно член 8, параграф 2 от Конвенцията за ХС обяснителните бележки, мненията за класиране, другите съвети за тълкуването на Хармонизираната система и препоръките за осигуряване на унифицирано тълкуване и прилагане на Хармонизираната система, изготвени по време на сесия на Комитета по Хармонизираната система (наричани по-нататък „решенията на КХС“), се считат за одобрени от Съвета на СМО, ако преди края на втория месец, следващ месеца, през който е закрита сесията, на която те са били приети, нито една договаряща страна по Конвенцията за ХС не е уведомила генералния секретар на СМО, че иска въпросът да бъде поставен пред Съвета на СМО.

               (4)В съответствие с член 8, параграф 3 от Конвенцията за ХС, когато даден въпрос е поставен пред Съвета в съответствие с разпоредбите на параграф 2 на същия член Съветът одобрява тези обяснителни бележки, мнения за класиране, други съвети или препоръки, освен ако някой член на Съвета, който е договаряща страна по конвенцията, не изиска те да бъдат отнесени изцяло или отчасти пред Комитета за преразглеждане.

               (5)Целесъобразно е да се определи позицията, която трябва да се заеме от името на Съюза в рамките на СМО във връзка с приемането на обяснителни бележки, мнения за класиране или други съвети относно тълкуването на Хармонизираната система и препоръки за осигуряване на унифицирано тълкуване на Конвенцията за ХС, тъй като въпросните решения, изготвени от КХС, ще могат да окажат съществено въздействие върху съдържанието на правото на Съюза, а именно Регламент (ЕИО) № 2658/87 на Съвета.

               (6)В интерес на Съюза е позициите, изразени от Съюза в рамките на КХС, да се определят в съответствие с принципите, критериите и насоките, на които се подчинява тарифното класиране на стоките. В интерес на Съюза е също така тези позиции да се определят бързо, за да може Съюзът да упражнява правата си в КХС.

               (7)Защитата на правата на Съюза изисква освен това Комисията да може да поиска от името на Съюза даден въпрос да бъде отнесен до Съвета на СМО и до КХС за преразглеждане съгласно член 8, параграф 3 от Конвенцията за ХС, за да се избегне приемането на решение по въпрос, по който Съветът не е в състояние да постигне позиция преди изтичането на срока, предвиден в член 8, параграф 2 от Конвенцията за ХС, или е постигнал позиция, която съществено се различава от приетото от КХС решение.

               (8)С оглед на променящото се и сложно техническо естество на класирането на стоките съгласно Конвенцията за ХС, както и на големия брой въпроси, разглеждани на двете заседания на КХС, които се провеждат два пъти годишно, както и на краткото време за разглеждане на документите, издадени от секретариата на СМО и/или договарящите страни в подготовка за заседанията на КХС, и на произтичащата от това необходимост позицията на Съюза да бъде съобразена с новите развития, включително новата техническа и друга важна информация, представена преди или по време на заседанията на КХС, следва да бъдат набелязани необходимите стъпки за уточняването на позицията на Съюза, следвайки принципа на лоялно сътрудничество между институциите на Съюза, залегнал в член 13, параграф 2 от Договора за Европейския съюз,

               ПРИЕ НАСТОЯЩОТО РЕШЕНИЕ:

               Член 1

               В приложение I е изложена позицията, която трябва да се заеме от името на Съюза по отношение на одобряването на обяснителни бележки, мнения за класиране или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията за Хармонизираната система и по отношение на подготовката на такива актове в рамките на Световната митническа организация.

               Член 2

               Уточняването на позицията на Съюза, която трябва да се заеме в съответствие с член 1, се извършва в съответствие с приложение II.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        От въвеждането ѝ през 1988 г. Номенклатурата на ХС е била преразглеждана шест пъти. Тези преразглеждания влизат в сила съответно през 1996, 2002, 2007, 2012 и 2017 г. Шестото преразглеждане ще влезе в сила през 2022 г.

                     (2)

                        Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (ОВ L 198, 20.7.1987 г., стр. 1).

                     (3)

                        OВ L 269, 10.10.2013 г., стр. 1.

                     (4)

                        Временно приемане на Препоръката за ХС от 2022 г.

                     (5)

                        Включително предсесийната работна група по въпросите на ХС

                     (6)

                        Измененията на номенклатурата на ХС се извършват по отделна процедура за вземане на решение и не са предмет на настоящото предложение.

                     (7)

                        Включително предсесийната работна група по въпросите на ХС

                     (8)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61 – 64.

                     (9)

                        Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).

                     (10)

                        Обвързваща тарифна информация: решения за класиране, постановени предварително от митническите администрации на икономическите оператори, за да се гарантира правна сигурност по отношение на класирането и тарифното третиране, приложими за стоки, подлежащи на внос или износ.

                     (11)

                        Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (

                     ОВ L 198, 20.7.1987 г., стр. 1

                  ).

                     (12)

                        ОВ L 198, 20.7.1987 г., стр. 3.

    ---documentbreak---

               ЕВРОПЕЙСКА КОМИСИЯ
            Брюксел, 15.5.2020
            COM(2020) 196 final
            ПРИЛОЖЕНИЯ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Световната митническа организация (СМО) във връзка с приемането на обяснителни бележки, мнения за класиране или други съвети относно тълкуването на Хармонизираната система и препоръки за осигуряване на унифицирано тълкуване на Хармонизираната система съгласно Конвенцията за Хармонизираната система

               ПРИЛОЖЕНИЕ I

               Позиция, която трябва да се заеме от името на Съюза в рамките на Световната митническа организация

               1. ПРИНЦИПИ

               В рамките на СМО Съюзът:

               а)
                     насърчава, улеснява и допринася за митническото класиране на стоките и унифицираното тълкуване и прилагане на ХС, както и за постепенното разрешаване на случаите и споровете, свързани с различни тълкувания на ХС;

               б)
                     се стреми да осигури подходящо участие на заинтересованите страни в подготвителния етап на решенията на Комитета по ХС и да гарантира, че решенията, приети в СМО, са в съответствие с Конвенцията за ХС;

               в)
                     гарантира, че приетите в рамките на СМО мерки са в съответствие с общите правила за тълкуването на ХС;

               г)
                     насърчава позициите, които отговорят на най-добрите практики, разработени от Съюза в съответната област;

               д)
                     насърчава опростяването и модернизирането на номенклатурата на ХС в съответствие с развитието на нуждите на ползвателите и разработването на нови технологии;

               е)
                     гарантира съгласуваност с другите си политики и с международните си ангажименти.

               2. КРИТЕРИИ

               Позициите, които трябва да се заемат от името на Съюза в рамките на СМО, се определят съгласно следното:

               а)Общи критерии:

               –принципът, че решаващият критерий за класирането на стоките за митнически цели като цяло трябва да се търси в обективните характеристики и свойства, посочени в текстовете към съответните позиции от ХС и в забележките към разделите или главите, с цел да се обезпечи правната сигурност и да се улеснят проверките;

               –общите правила за тълкуването на ХС, изложени в приложението към Конвенцията за ХС
                  1
               .

               Когато е приложимо, се взема предвид следното:

               б)Специални критерии:

               -
                     съдебната практика на Съда на Европейския съюз във връзка с митническото класиране на стоки;

               -
                     номенклатурата на ХС и обяснителните бележки към ХС, мненията за класиране и решенията за класиране, взети от Комитета по ХС;

               -
                     подпозициите на Комбинираната номенклатура (КН)
                  2
                и обяснителните бележки към КН;

               -
                     регламентите и решенията за класиране, приети от Съвета или от Комисията;

               -
                     заключенията на отдела по тарифна и статистическа номенклатура на Комитета по Митническия кодекс;

               -
                     и всякакви други насоки, свързани с митническото класиране на стоките, изготвени от институциите под формата на правни актове или ръководства.

               3. НАСОКИ

               Съюзът се стреми да подкрепя по целесъобразност вземането на следните решения в рамките на СМО съгласно посочените по-горе принципи и критерии:

               а)
                     за предложение и изготвяне на обяснителни бележки, мнения за класиране или други съвети относно тълкуването на Хармонизираната система;

               б)
                     за изготвяне на препоръки за осигуряване на унифицирано тълкуване и прилагане на Хармонизираната система;

               ПРИЛОЖЕНИЕ IІ

               Уточняване на позицията на Съюза, която трябва да се заеме в рамките на Световната митническа организация

               Преди всяко заседание на Комитета по ХС, когато този орган има за задача да приеме решения с правно действие за Съюза, трябва да бъдат предприети необходимите действия, така че в позицията, която ще бъде изразена от името на Съюза, да се вземе предвид най-актуалната техническа и друга важна информация, предадена на Комисията, в съответствие с принципите, критериите и насоките, определени в приложение I.

               За целта и въз основа на тази информация Комисията представя на Съвета или на подготвителните му органи достатъчно рано преди всяко заседание на КХС, посочено в параграфа по-горе, писмен документ, съдържащ елементите във връзка с предложеното уточняване на позицията на Съюза. В срок от 5 работни дни от датата, на която Комисията е информирала Съвета или подготвителните му органи, Съветът може да изрази несъгласието си с позицията, предложена за едно или повече от съответните отделни решения по ХС.

               За да се защитят правата на Съюза и да се избегне вземането на решение по въпрос, по който Съветът не е в състояние да постигне позиция преди изтичането на срока, предвиден в член 8, параграф 2 от Конвенцията за ХС, Комисията изисква от името на Съюза въпросът да бъде отнесен до Съвета на СМО и до КХС за преразглеждане съгласно член 8, параграф 3 от Конвенцията за ХС.

               В случаите, когато позицията на Съюза съществено се различава от решението, прието от КХС, Комисията, достатъчно рано преди изтичането на срока, предвиден в член 8, параграф 2 от Конвенцията за ХС, предава на Съвета или на подготвителните му органи писмен документ, в който посочва дали въпросното(ите) решение(ия) може(гат) да бъде(ат) прието(и) или въпросът трябва да бъде отнесен до Съвета на СМО и КХС за преразглеждане в съответствие с член 8, параграф 3 от Конвенцията за ХС. В срок от 10 работни дни от датата, на която Комисията е информирала Съвета или подготвителните му органи, Съветът може да изрази несъгласието си с позицията, предложена по едно или повече от отделните решения по ХС, които ще бъдат приети в СМО.

                     (1)

                        Решение 87/369/ЕИО на Съвета от 7 април 1987 г. за сключване на Международната конвенция относно Хармонизираната система за описание и кодиране на стоките и протокола за изменение към нея (ОВ L 198, 20.7.1987 г., стр. 1).

                     (2)

                        Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (OВ L 256, 7.9.1987 г., стр. 1).


               ЕВРОПЕЙСКА КОМИСИЯ
            Брюксел, 15.7.2019
            COM(2019) 337 final
            2019/0153(NLE)
            Предложение за
            РЕШЕНИЕ НА СЪВЕТА
            относно позицията, която да бъде приета от името на Европейския съюз в рамките на Съвместния комитет на ЕИП за изменение на Протокол 31 към Споразумението за ЕИП относно сътрудничеството в специфични области извън четирите свободи[RescUE]
            (текст от значение за ЕИП)

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  С проекторешението на Съвместния комитет на ЕИП (приложено към предложението за решение на Съвета) се цели изменение на Протокол 31 към Споразумението за ЕИП относно сътрудничеството в специфични области извън четирите свободи, за да се разшири сътрудничеството между договарящите се страни в областта на гражданската защита. В настоящия случай целта на настоящото изменение е да се включи Решение (ЕС) 2019/420 на Европейския парламент и на Съвета от 13 март 2019 г. за изменение на Решение № 1313/2013/ЕС относно Механизъм за гражданска защита на Съюза
                     1
                  , за да се даде възможност на държавите от ЕИП — членки на ЕАСТ, да участват в действията на Съюза, свързани с това решение на ЕС, считано от 21 март 2019 г.

               •Съгласуваност с действащите разпоредби в тази област на политиката

                  С приложения проект на решение на Съвместния комитет се разширява обхвата на вече съществуващата политика на ЕС, за да се включат в него държавите от ЕИП — членки на ЕАСТ (Норвегия, Исландия и Лихтенщайн) в областта на гражданската защита с цел подобряване на реакцията на Съюза при природни и причинени от човека бедствия.

               •Съгласуваност с други политики на Съюза

                  Разширяването на прилагането на достиженията на правото на ЕС за членуващите в ЕИП държави от ЕАСТ чрез включването на тези достижения в Споразумението за ЕИП се извършва в съответствие с целите и принципите на това споразумение, което е насочено към създаването на динамично и хомогенно европейско икономическо пространство, основано на общи правила и еднакви условия на конкуренция.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Законодателството, което следва да бъде включено в Споразумението за ЕИП, се основава на член 196 от Договора за функционирането на Европейския съюз, във връзка с член 218, параграф 9 от него.

                  Съгласно член 1, параграф 3 от Регламент (ЕО) № 2894/94 на Съвета
                     2
                   относно условията за прилагане на Споразумението за Европейското икономическо пространство Съветът определя въз основа на предложение на Комисията позицията, която трябва да се заеме от името на Съюза по отношение на подобни решения.

               •Субсидиарност (при неизключителна компетентност)

               Предложението е в съответствие с принципа на субсидиарност по следната причина.

               Целта на настоящото предложение, а именно да се гарантира хомогенността на вътрешния пазар, не може да бъде постигната в достатъчна степен от държавите членки и следователно може, с оглед на въздействието, да бъде постигната по-добре на равнището на Съюза.

               •Пропорционалност

                  В съответствие с принципа на пропорционалност настоящото предложение не надхвърля необходимото за постигането на своята цел.

               •Избор на инструмент

                  В съответствие с член 98 от Споразумението за ЕИП избраният инструмент е решение на Съвместния комитет на ЕИП. Съвместният комитет на ЕИП осигурява ефективното изпълнение и функциониране на Споразумението за ЕИП. За тази цел той взема решения в случаите, предвидени в това споразумение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

                  Не се прилага.

               4.ОТРАЖЕНИЕ ВЪРХУ БЮДЖЕТА

                  Държавите от ЕИП — членки на ЕАСТ, участват финансово в Механизма в съответствие с изменените разпоредби, считано от 21 март 2019 г.

               2019/0153 (NLE)

               Предложение за

               РЕШЕНИЕ НА СЪВЕТА

               относно позицията, която да бъде приета от името на Европейския съюз в рамките на Съвместния комитет на ЕИП за изменение на Протокол 31 към Споразумението за ЕИП относно сътрудничеството в специфични области извън четирите свободи

                  [RescUE]

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 196 във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  3
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство
                  4
                („Споразумението за ЕИП“) влезе в сила на 1 януари 1994 г.

               (2)В съответствие с член 98 от Споразумението за ЕИП Съвместният комитет на ЕИП може да реши да измени inter alia Протокол 31 към Споразумението за ЕИП.

               (3)Протокол 31 към Споразумението за ЕИП съдържа специфични разпоредби относно сътрудничеството в специфични области извън четирите свободи.

               (4)Подходящо е да се разшири сътрудничеството на договарящите се страни по Споразумението, за да бъде включено Решение (ЕС) № 2019/420 на Европейския парламент и на Съвета от 13 март 2019 г. за изменение на Решение 1313/2013/ЕС относно Механизъм за гражданска защита на Съюза
                  5
               .

               (5)Следователно Протокол 31 към Споразумението за ЕИП следва да бъде съответно изменен, за да се създадат условия за започването на това разширено сътрудничество от 21 март 2019 г.

               (6)Позицията на Съюза в рамките на Съвместния комитет на ЕИП следва да се основава на приложения проект на решение.

               ПРИЕ НАСТОЯЩОТО РЕШЕНИЕ:

               Член 1

               Позицията, която следва да бъде приета от името на Европейския съюз в рамките на Съвместния комитет на ЕИП във връзка с предложеното изменение на Протокол 31 към Споразумението за ЕИП, се основава на проекта на решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        OВ L 77I, 20.3.2019 г., стр. 1.

                     (2)

                        OВ L 305, 30.11.1994 г., стр. 6–8

                     (3)

                        OВ L 305, 30.11.1994 г., стр. 6.

                     (4)

                        ОВ L 1, 3.1.1994 г., стр. 3.

                     (5)

                        OВ L 77I, 20.3.2019 г., стр. 1.

    ---documentbreak---

               ЕВРОПЕЙСКА КОМИСИЯ
            Брюксел, 15.7.2019
            COM(2019) 337 final
            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която да бъде приета от името на Европейския съюз в рамките на Съвместния комитет на ЕИП за изменение на Протокол 31 към Споразумението за ЕИП относно сътрудничеството в специфични области извън четирите свободи[RescUE]

               ПРИЛОЖЕНИЕ

               РЕШЕНИЕ НА СЪВМЕСТНИЯ КОМИТЕТ НА ЕИП

               № […]

               от […] година

               за изменение на Протокол 31 към Споразумението за ЕИП относно сътрудничеството в специфични области извън четирите свободи

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално членове 86 и 98 от него,

               като има предвид, че:

               (1)Подходящо е да се разшири сътрудничеството на договарящите се страни, за да бъде включено Решение (ЕС) № 2019/420 на Европейския парламент и на Съвета от 13 март 2019 г. за изменение на Решение 1313/2013/ЕС относно Механизъм за гражданска защита на Съюза
                  1
               .

               (2)Следователно Протокол 31 към Споразумението за ЕИП следва да бъде съответно изменен, за да се създадат условия за започването на това разширено сътрудничество от 21 март 2019 г.,

               ПРИЕ НАСТОЯЩОТО РЕШЕНИЕ:

               Член 1

               В тирето (Решение № 1313/2013/ЕС на Европейския парламент и на Съвета) от член 10, параграф 8, буква г) от Протокол 31 към Споразумението се вмъква следният текст:

               „, изменено със:

               -32019 D 0420: Решение (ЕС) 2019/420 на Европейския парламент и на Съвета от 13 март 2019 г. за изменение на Решение № 1313/2013/ЕС относно Механизъм за гражданска защита на Съюза (ОВ L 77 I, 20.3.2019 г., стр. 1).“

               Член 2

               Настоящото решение влиза в сила в деня след внасяне на последната нотификация в Съвместния комитет на ЕИП съгласно член 103, параграф 1 от Споразумението
                  2**.

               То се прилага от 21 март 2019 г.

               Член 3

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  [...]

                  Секретари

                  на Съвместния комитет на ЕИП

                  [...]

                     (1)

                        OВ L 77I, 20.3.2019 г., стр. 1.

                     (2)
                  *
                        [Без отбелязани конституционни изисквания.] [С отбелязани конституционни изисквания.]